
Uznesenie Krajský súd v Bratislave, v senáte zloženom z predsedníčky senátu JUDr. Ley Gubovej a členiek senátu JUDr. Miriamy Žákovej a Mgr. Ing. Daniely Bednárikovej, v právnej veci žalobcu: LIDDIAT HOLDINGS LTD., so sídlom Arch. Makariou III, 2-4, CAPITAL CENTER, 9th floor, P.C. 1065 Nicosia Cyperská republika, právne zast.: Advokátska kancelária Mojžiš a partneri, s.r.o., so sídlom Sasinkova 10, 811 08 Bratislava, IČO: 35 892 994, proti žalovanému: Asset Real a.s., so sídlom Prievozská 1325/32, 821 05 Bratislava, IČO: 36 745 022, právne zast.: FELŠÖCI & Partners, s.r.o., so sídlom Bajkalská 31, 821 05 Bratislava - mestská časť Ružinov, IČO: 47 254 203, o učenie neplatnosti uznesení valného zhromaždenia, o odvolaní žalobcu proti rozsudku Mestského súdu Bratislava III č.k. B2-58Cb/99/2020-228 zo dňa 08.10.2024, v spojení s opravným uznesením Mestského súdu Bratislava III č.k. B2-58Cb/99/2020-261 zo dňa 02.06.2025, jednohlasne takto rozhodol: I. Krajský súd v Bratislave konanie zastavuje. II. Žalovanému nárok na náhradu trov konania nepriznáva. odôvodnenie: 1. Okresný súd Bratislava III rozsudkom č.k. B2-58Cb/99/2020-228 zo dňa 08.10.2024 v spojení opravným uznesením č.k. B2-58Cb/99/2020-261 zo dňa 02.06.2025 zamietol žalobu doručenú súdu dňa 23.07.2020, ktorou sa žalobca domáhal vyslovenia neplatnosti uznesení valného zhromaždenia žalovaného č. 1 až č. 5 v znení špecifikovanom v žalobcovom návrhu, ktoré boli prijaté na valnom zhromaždení konanom dňa 24.04.2020 o 15:30 hod. a žalovanému priznal voči žalobcovi nárok na náhradu trov konania v plnom rozsahu. Proti rozsudku podal v zákonnej lehote odvolanie žalobca. Vec bola predložená odvolaciemu súdu súdom prvej inštancie na rozhodnutie o odvolaní. 2. Krajský súd v Bratislave ako súd odvolací (§ 34 zákona č. 160/2015 Z.z. Civilný sporový poriadok v znení neskorších predpisov, ďalej len „CSP“) v odvolacom konaní pred prejednaním samotného odvolania v súlade s ustanovením § 161 CSP v spojení s § 378 ods. 1 CSP skúmal, či sú splnené procesné podmienky, za ktorých je možné konať a rozhodnúť, pričom z verejne prístupných údajov registra spoločností štátu Cyprus získaných prostredníctvom európskeho portálu elektronickej justície vyplýva, že žalobca bol vymazaný z registra spoločností štátu Cyprus ku dňu 18.10.2024. 3. Odvolací súd zaslal právnemu zástupcovi žalobcu výzvu zo dňa 14.11.2025, doručenú fikciou dňa 05.12.2025, v ktorej požiadal právneho zástupcu o preukázanie subjektivity žalobcu. Právny zástupca na výzvu súdu nereagoval. 4. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“).
5. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 6. Podľa § 378 ods. 1 CSP, na konanie na odvolacom súde sa primerane použijú ustanovenia o konaní pred súdom prvej inštancie, ak tento zákon neustanovuje inak. 7. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 8. Podľa § 62 CSP, ak strana nemá procesnú subjektivitu, súd konanie zastaví. 9. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví. 10. Podľa § 66 CSP, ak strata procesnej subjektivity nastane až po vyhlásení rozhodnutia, ktorým sa konanie končí, postupuje súd podľa § 63 a § 64; vyhláseným rozhodnutím zostáva súd viazaný. 11. Podľa § 67 CSP, každý môže pred súdom samostatne konať v rozsahu, v akom má spôsobilosť na právne úkony. 12. Podľa § 19 ods. 2 zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“), právnické osoby vznikajú dňom, ku ktorému sú zapísané do obchodného alebo do iného zákonom určeného registra, pokiaľ osobitný zákon neustanovuje ich vznik inak. 13. Podľa § 19a ods. 2 Občianskeho zákonníka, právnické osoby, ktoré sa zapisujú do obchodného alebo do iného zákonom určeného registra, môžu nadobúdať práva a povinnosti odo dňa účinnosti zápisu do tohto registra, pokiaľ osobitný zákon neustanovuje inak. 14. Podľa § 20a ods. 2 Občianskeho zákonníka, právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 15. Podľa § 21 ods. 2 veta prvá zákona č. 513/1991 Zb. Obchodný zákonník v znení neskorších predpisov, zahraničnou osobou sa na účely tohto zákona rozumie fyzická osoba s bydliskom alebo právnická osoba so sídlom mimo územia Slovenskej republiky. 16. Podľa § 22 Obchodného zákonníka, právnu spôsobilosť, ktorú má iná než fyzická zahraničná osoba podľa právneho poriadku, podľa ktorého bola založená, má takisto v oblasti slovenského právneho poriadku. Právnym poriadkom, podľa ktorého bola táto osoba založená, sa spravujú aj jej vnútorné právne pomery a ručenie členov alebo spoločníkov za jej záväzky. 17. Podľa čl. 16 Smernice európskeho parlamentu a rady (EÚ) 2017/1132 (Zverejňovanie v registri), v každom členskom štáte sa v centrálnom registri, obchodnom registri alebo v registri spoločností (ďalej len „register“) založí spis pre každú spoločnosť v ňom zapísanú (ods. 1 prvá veta). 18. Podľa čl. 17 Smernice (EÚ) 2017/1132 (Aktuálne informácie vysvetľujúce ustanovenia vnútroštátneho práva s ohľadom na práva tretích osôb), členské štáty zabezpečia, aby boli sprístupnené aktuálne informácie s vysvetlením ustanovení vnútroštátneho práva, na základe ktorých sa tretie osoby môžu v súlade s článkom 16 ods. 5, 6 a 7 spoľahnúť na údaje a všetky typy dokumentov uvedené v článku 14 (ods. 1). Členské štáty poskytnú informácie požadované na uverejnenie na európskom portáli elektronickej justície (ďalej len „portál“) v súlade s pravidlami a technickými požiadavkami portálu (ods. 2). Komisia uverejní uvedené informácie na portáli vo všetkých úradných jazykoch Únie (ods. 3). 19. Podľa čl. 18 Smernice (EÚ) 2017/1132 (Sprístupnenie elektronických kópií dokumentov a údajov), elektronické kópie dokumentov a údajov uvedených v článku 14 sa prostredníctvom systému prepojenia registrov sprístupnia aj verejnosti (ods. 1). Členské štáty zabezpečia, aby boli dokumenty a údaje uvedené v článku 14 prístupné prostredníctvom systému prepojenia registrov v štandardnom formáte
správ a aby boli elektronicky prístupné. Členské štáty takisto zabezpečia, aby sa dodržiavali minimálne normy pre bezpečnosť prenosu údajov (ods. 2). 20. V zmysle žalobcom k žalobe predložených listín bol žalobca právnická osoba založená podľa práva Cyperskej republiky, preto sa otázka jej právnej subjektivity riadi právnym poriadkom štátu, podľa ktorého bola táto osoba založená, t.j. právnym poriadkom Cyperskej republiky, t.j. zákonom o obchodných spoločnostiach (O perí Etaireión Nómos) (Companies Act c113, t.j. kapitola 113). Obchodný register Cyperskej republiky má postavenie štátneho úradu, ktorý vedie Ministerstvo energetiky, obchodu a priemyslu Cyperskej republiky, Oddelenie obchodného registra a duševného vlastníctva, pričom medzi povinne zverejňované´ informácie obchodného registra patrí o.i. výmaz spoločnosti z registra (na webovom sídle registra http://www.companies.gov.cy/). 21. Z obsahu spisu odvolací súd zistil, že súd prvej inštancie rozhodol vo veci samej rozsudkom zo dňa 08.10.2024, ktorého prieskum je na základe odvolania žalobcu predmetom tohto odvolacieho konania. Krajský súd v Bratislave ako odvolací súd v uvedenom prípade skúmaním podmienok konania z dostupných údajov európskeho portálu elektronickej justície odkazom na údaje zverejnené obchodným registrom Cyperskej republiky zistil, že po vyhlásení meritórneho rozhodnutia súdom prvej inštancie, po podaní odvolania a po predložení veci na rozhodnutie odvolaciemu súdu došlo dňom 18.10.2024 k zániku žalobcu bez právneho nástupcu. 22. Procesná subjektivita predstavuje procesnú podmienku sporovej strany, na ktorú musí súd prihliadať z úradnej povinnosti počas celého konania a ktorej neexistencia tvorí spravidla neodstrániteľnú vadu konania. V prípade právnickej osoby ide o odstrániteľnú vadu konania v prípadoch, kedy podľa hmotného práva zanikne právnická osoba s právnym nástupcom. Na strane druhej, okamihom zániku právnickej osoby výmazom bez právneho nástupcu dochádza k zániku právnej subjektivity právnickej osoby, teda aj procesnej subjektivity a procesnej spôsobilosti. 23. Nakoľko sa v danom prípade jedná o taký nedostatok procesnej podmienky, ktorý nemožno odstrániť, je potrebné konanie s poukazom na ustanovenie § 378 ods. 1 CSP v spojení s § 62, § 64 a § 66 CSP zastaviť. 24. O nároku na náhradu trov konania rozhodol odvolací súd podľa § 396 ods. 1 CSP v spojení s § 256 ods. 1, § 262 ods. 1 CSP. Keďže v dôsledku ex offo výmazu strany sporu, t.j. jej zániku bez právneho nástupcu, kedy k zastaveniu konania prišlo z dôvodov na strane žalobcu, avšak nie je objektívne možné z dôvodu zániku procesnej subjektivity žalobcu rozhodnúť o nároku na náhradu trov prvostupňového konania a ani odvolacieho konania voči neexistujúcemu subjektu, odvolací súd rozhodol tak, že žalovanému náhradu trov konania nepriznáva. Zákonné predpoklady pre aplikáciu § 257 CSP neboli zistené. 25. Rozhodnutie prijal senát Krajského súdu v Bratislave pomerom hlasov 3 : 0 (§ 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).
Exekúciu možno vykonať na návrh toho, kto je oprávnený požadovať splnenie nároku z exekučného titulu preto, že dobrovoľne nesplnil to, čo mu exekučný titul ukladá. Z dôvodov podľa osobitného predpisu môže návrh podať aj Justičná pokladnica (§ 48 ods. 2 zák. č. 233/1995 Z.z. Exekučný poriadok).

